Komisijos sprendimas
2002 m. liepos 10 d.
iš dalies keičiantis Sprendimą 94/278/EB, pateikiantį trečiųjų šalių, iš kurių valstybės narės leidžia importuoti tam tikrus Tarybos direktyvos 92/118/EEB reglamentuojamus produktus, sąrašą dėl kiaušinių produktų, sraigių, varlių kojelių, medaus ir bičių pienelio importo
(pranešta dokumentu Nr. C(2002) 2555)
(tekstas svarbus EEE)
(2002/574/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi minėti reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje ir ligų sukėlėjų atžvilgiu Direktyvoje 90/425/EEB, prekybą Bendrijoje ir jų importą į Bendriją [1], su paskutiniais pakeitimais, padarytais Komisijos sprendimu 2001/7/EB [2], ypač į jos 10 straipsnį,
kadangi:
(1) Trečiųjų šalių, iš kurių valstybės narės leidžia importuoti žmonėms vartoti skirtus kiaušinius, sąrašas pateikiamas 1994 m. kovo 18 d. Komisijos sprendimo 94/278/EB, pateikiančio trečiųjų šalių, iš kurių valstybės narės leidžia importuoti tam tikrus Tarybos direktyvos 92/118/EEB reglamentuojamus produktus, sąrašą [3], su paskutiniais pakeitimais, padarytais Sprendimu 2002/337/EB [4], priedo VIII dalies A pastraipoje. Šį sąrašą sudaro kryžminė nuoroda į 1994 m. vasario 16 d. Komisijos sprendimą 94/85/EB, pateikiantį trečiųjų šalių, iš kurių valstybės narės leidžia importuoti šviežią paukštieną, sąrašą [5], su paskutiniais pakeitimais, padarytais Sprendimu 2001/733/EB [6].
(2) Trečiųjų šalių, iš kurių valstybės narės leidžia importuoti žmonėms vartoti skirtus kiaušinių produktus, sąrašas, pateikiamas Sprendimo 94/278/EB priedo VIII dalies B pastraipoje. Šį sąrašą sudaro kryžminė nuoroda į 1976 m. gruodžio 21 d. Tarybos sprendimo 79/542/EEB dėl trečiųjų šalių, iš kurių valstybės narės leidžia importuoti galvijus, kiaules, arklinius, avis ir ožkas, šviežią mėsą ir jos produktus, sąrašo sudarymo [7] su paskutiniais pakeitimais, padarytais Komisijos sprendimu 2001/731/EB [8], priedą.
(3) Kiaušinių produktų atžvilgiu tik su žinduoliais susijusi kryžminė nuoroda į Sprendimą 79/542/EEB yra klaidinanti. Kryžminė nuoroda į Sprendimo 94/85/EB, pateikiančio su šviežia paukštiena susijusį sąrašą, priedą, taip pat būtų teisingesnė veterinariniu požiūriu. Atsižvelgiant į tai, kad kiaušinių produktams taikomas šiluminis apdorojimas, o šviežia paukštiena lieka žalia, importo iš trečiųjų šalių patvirtinimo kriterijai nėra tokie griežti, ir todėl gali būti sudarytas papildomas sąrašas esamam importui išsaugoti.
(4) Trečiųjų šalių, iš kurių valstybės narės leidžia importuoti žmonėms vartoti skirtas sraiges, sąrašas pateikiamas Sprendimo 94/278/EB priedo XI dalyje.
(5) Trečiųjų šalių, iš kurių valstybės narės leidžia importuoti žmonėms vartoti skirtas varlių kojeles, sąrašas pateikiamas Sprendimo 94/278/EB priedo XII dalyje.
(6) Konkretūs visuomenės sveikatos reikalavimai, taikomi sraigėms ir varlių kojelėms, nustatyti atitinkamai Direktyvos 92/118/EEB II priedo 3 skyriaus I ir II dalyse. Šiuos reikalavimus sudaro kelios kryžminės nuorodos į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų pateikimą į rinką [9]. Trečiųjų šalių, iš kurių valstybės narės leidžia importuoti žmonėms vartoti skirtus žuvininkystės produktus, sąrašas pateikiamas 1997 m. balandžio 22 d. Komisijos sprendimo 97/296/EB, pateikiančio trečiųjų šalių, iš kurių valstybės narės leidžia importuoti žmonėms vartoti skirtus žuvininkystės produktus, sąrašą [10], su paskutiniais pakeitimais, padarytais Sprendimu 2002/28/EB [11], priede.
(7) Kryžminė nuoroda į Sprendimo 97/296/EB priedą leistų lengviau atnaujinti trečiųjų šalių, iš kurių valstybės narės leidžia importuoti atitinkamai sraiges ir varlių kojeles, sąrašus ir taip pat būtų teisingesnė visuomenės sveikatos požiūriu.
(8) Turėtų būti sudarytas papildomas trečiųjų šalių sąrašas atitinkamai dėl sraigių ir varlių kojelių, siekiant išlaikyti esamą produktų, kuriuos jau leidžiama importuoti remiantis atitinkamais Direktyvoje 91/493/EEB nustatytais kriterijais, tačiau jų dar nėra Sprendime 97/296/EB pateikiamame sąraše, importą iš trečiųjų šalių.
(9) Trečiųjų šalių, iš kurių valstybės narės leidžia importuoti medų, sąrašas pateikiamas Sprendimo 94/278/EB priedo XIV dalyje.
(10) Komisijos sprendimo 2000/159/EB dėl trečiųjų šalių planų, skirtų likučiams, laikino patvirtinimo pagal Tarybos direktyvą 96/23/EB [12], su paskutiniais pakeitimais, padarytais Sprendimu 2002/336/EB [13], priede nurodomos trečiosios šalys, pateikusios planą, kuriame jos nurodo savo siūlomas minėtų gyvūnų arba pirminių gyvūninių produktų likučių ir medžiagų grupių, nurodytų 1996 m. balandžio 29 d. Tarybos direktyvos 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinančios Direktyvas 85/358/EEB ir 86/469/EEB bei Sprendimus 89/187/EEB bei 91/664/EEB [14], kontrolės garantijas.
(11) Yra tikslinga leisti importuoti medų iš tų trečiųjų šalių, kurios atitinka Direktyvos 96/23/EB reikalavimus. Todėl Sprendimo 94/278/EB priedo XIV dalis turėtų būti pakeista kryžmine nuoroda į Sprendimą 2000/159/EB.
(12) Žmonėms vartoti skirtas bičių pienelis gaunamas tokiomis pačiomis sąlygomis, kaip medus, todėl šiam produktui turi būti taikomi tokie patys importo reikalavimai. Atitinkamai turėtų būti iš dalies pakeistas Sprendimo 94/278/EB priedo XIV dalies pavadinimas.
(13) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 94/278/EB iš dalies keičiamas taip:
a) priedo VIII dalis pakeičiama šio sprendimo I priede pateiktu tekstu;
b) priedo XI dalis pakeičiama šio sprendimo II priede pateiktu tekstu;
c) priedo XII dalis pakeičiama šio sprendimo III priede pateiktu tekstu;
d) priedo XIV dalis pakeičiama šio sprendimo IV priede pateiktu tekstu.
2 straipsnis
Šis sprendimas skirtas valstybėms narėms.
Priimta Briuselyje, 2002 m. liepos 10 d.